Tweede verdagte vas na BFN-moordŉ Tweede verdagte is in hegtenis geneem in verband met die moord op Gordon Buzzard (75) en die aanval op sy vrou Annette (67). Die egpaar is Dinsdag in die vroeë oggendure in hul meenthuis in Heuwelsig in Bloemfontein aangeval en verskeie kere met ŉ skerp voorwerp gesteek. Gordon het ernstige wonde aan sy bors opgedoen en is op die toneel dood verklaar. Die verdagtes het Annette vasgebind en van die toneel gevlug met juwele, selfone, bankkaarte en die egpaar se voertuig. Een van die verdagtes (25) is kort na die voorval in hegtenis geneem nadat die gesteelde goedere in sy besit gevind is. Kol. Annelie Wrensch, ŉ polisiewoordvoerder, sê die ondersoek na die voorval het gelei tot die arrestasie van ŉ tweede verdagte, ŉ 23-jarige man, by ŉ informele nedersetting buite Bloemfontein. Die verdagtes sal Donderdag in die Bloemfontein-landdroshof verskyn op aanklagte van huisbraak, moord en poging tot moord.